
I. CARACTERISTICI ALE MODELULUI POLONEZ DE TRANZIŢIE

 

1. O democratizare în avans

 

Polonia a fost angajată, încă înainte de 1989, într-un proces de democratizare care a culminat cu victoria electorală a Solidarităţii, în iunie 1989. Acest moment a declanşat un proces de “contagiune revoluţionară” în Europa Centrală şi de Est. În Polonia au existat, aşadar, condiţii favorabile unui consens politic şi social garantat şi legitimat, în mare parte, de mişcarea anticomunistă “Solidaritatea”. Mulţi analişti arată că numai Polonia putea să-şi permită un program dur de reforme, care să ducă la scăderea cu 40% a puterii de cumpărare a populaţiei, la un şomaj masiv – în condiţii de mare stabilitate politică.

În această perioadă de tranziţie, un rol deosebit l-a avut găsirea unei formule mixte dintre mişcarea socială şi partide care a deschis calea unui pluralism politic constructiv.

Cu toate acestea, construcţia sistemului politic polonez a întâmpinat numeroase dificultăţi legate de confruntarea dintre personalităţi politice puternice, de dinamica opoziţiei, etc. 

Şi în Polonia, ca în toate ţările în care a avut loc tranziţia, s-au confruntat două orientări politice fundamentale, cu caracter populist: cea social-liberală şi cea naţional-populistă, reprezentată mai ales de organizaţiile creştin democrate, care apoi s-au radicalizat.

De-a lungul timpului, la nivelul opiniei publice s-au accentuat liniile de fractură ideologică şi politică, care au avut la bază manifestarea unor valori, reprezentări, stereotipuri, mai mult sau mai puţin structurate, dar foarte adânci (naţionalism, teamă de schimbare, etc.). Toate acestea au fost amplificate de calitatea prestaţiei noilor oameni politici activi pe scena politică poloneză.

Remodelarea de mari dimensiuni a sistemului economic şi politic a alimentat, de asemenea, reacţii naţionaliste, protecţioniste, ample conflicte sociale.

Problemele interne au dus, în timp, la o frânare a reformei, punând în discuţie sistemul de valori şi de motivaţie al societăţii poloneze confruntate cu provocările tranziţiei.

Provocarea politică principală a fost aceea de a găsi noi resurse de legitimare a sistemului în tranziţie, pentru a determina mobilizarea socială a populaţiei.

Analiştii au considerat că după o perioadă de agitaţie revoluţionară, sistemul politic polonez a revenit la categoriile tradiţionale de stânga versus dreapta; globalişti versus naţionalişti.

După asigurarea condiţiilor juridice necesare funcţionării pluripartidismului democratic, au apărut în prim-plan reticenţele societăţii faţă de politic, ceea ce a determinat un capital de încredere fragil în raport cu acesta. Astfel, în următorii ani, sprijinul social iniţial pentru politica economică a devenit precar – observa Bronislaw Geremek – reprezentant marcant al “Solidarităţii”. Acest sprijin depindea, adăuga el, de încrederea, de puterea de a spera a societăţii, de acceptarea programului economic. Încrederea populară constituie o şansă, dar depinde de gradul de înţelegere al societăţii, de principiile strategice şi operaţionale ale programului guvernamental, de măsura în care el este recunoscut de societate, ca aparţinându-i. Toate acestea impuneau deosebite campanii de comunicare cu populaţia, o permanentă evaluare a opiniei acesteia – lucruri pe care politicienii le-au ignorat, din păcate.

Totuşi, modelul polonez s-a caracterizat printr-o democratizare progresivă cu efecte constructive, contribuind la accelerarea reformelor. 

Pe scena politică poloneză s-au manifestat patru curente politice: curentul liberal-social, mişcarea naţional-creştină, mişcarea agrariană şi mişcarea socialistă reformată – toate fiind prezente, sub o anume formă, înainte de 1989.

Vechile partide şi forţele politice anticomuniste, dinainte de 1989, au încercat să se reconstruiască eficient şi să realizeze coaliţii active, asemănătoare unor mase de roci în continuă mişcare, în toate sensurile.

Aceste elemente premergătoare au constituit o particularitate a modelului polonez de tranziţie, ceea ce analiştii au numit “o democratizare în avans”.

Prima etapă de tranziţie în Polonia a fost o perioadă de mari riscuri, de costuri economice şi sociale care au necesitat stabilitate politică, realizată în mare parte datorită democratizării în avans a societăţii poloneze. 

În acest vast proces de democratizare, un rol deosebit l-a avut, în Polonia, biserica catolică. Ea s-a confruntat în perioada de tranziţie cu noi provocări legate de mutaţiile economice şi sociale, de schimbările valorice. Biserica catolică a intervenit deseori în câmpul politic, folosindu-se de prestigiul şi autoritatea sa. Deşi deseori cu efecte contradictorii, s-a manifestat rolul identitar al bisericii catolice poloneze.

Totdeauna, polonezii au simţit o legătură directă între activitatea Papei şi evoluţia pozitivă a Poloniei: căderea comunismului, reformele şi prestigiul ţării.

Un element determinant al scurtării tranziţiei, în Polonia, a fost considerat de analişti şi avansul decisiv al culturii politice şi luarea operativă a unor măsuri în cadrul sistemului politic polonez (modificarea Legii electorale cu ridicarea pragului electoral la 5%, modificarea Legii administraţiei, etc.). Toate aceste schimbări, făcute în avans, au constituit elemente favorabile ale tranziţiei în Polonia.

 

2. Elemente specifice ale tranziţiei politice 

 

După decenii de dominare a sistemului partidului hegemonic, susţinut de o “nomenclatură polimorfă”, scena politică post-comunistă s-a reorganizat, un rol deosebit având mişcările largi revoluţionare, anticomuniste, în special “Solidaritatea”.

Ulterior s-a desfăşurat şi o amplă tendinţă de diversificare a partidelor, a grupurilor cu identitate politică specifică. Acest fenomen a dus la fărâmiţarea partidelor politice, ceea ce a diminuat coerenţa acţiunii lor politice şi a dus la scăderea suportului lor electoral.

În timp, noua clasă politică a decepţionat electoratul, care s-a retras într-o apatie ce a dus la o scădere a interesului societăţii civile pentru politic şi pentru schimbare.

Ca şi în celelalte ţări central şi est europene, întreaga activitate economică a fost influenţată de eficacitatea, continuitatea şi stabilitatea politică, care la rândul ei a suferit efectele economicului. În această relaţie specifică dintre economic şi politic, problema centrală a fost inadecvarea dintre agenda reformei economice şi cea politică, electorală. La aceasta s-a adăugat contradicţia dintre nevoia de a dinamiza societatea civilă, pentru a asigura desfăşurarea reformelor şi frustrările crescânde manifestate în cadrul acesteia.

Procesul tranziţiei a implicat, aşadar, cele două procese fundamentale: trecerea de la economia centralizată planificată la economia de piaţă şi trecerea de la monocentrismul politic la o democraţie politică pluralistă. Această interacţiune a celor două procese a constituit una din sursele conflictelor şi tensiunilor sociale.

O altă dificultate a constituit-o distanţa dintre discursurile politice pro-reformatoare ale partidelor politice şi atitudinile, de fapt, anti-reformatoare, cum a fost participarea la guvernare a Uniunii Naţional-Creştine, în anii ’90.

Această realitate a făcut dificilă încadrarea tradiţională a partidelor în partide de stânga sau de dreapta. Din perspectiva doctrinelor şi a atitudinilor politice, diferitele partide politice post-comuniste nu au putut fi uşor catalogate ideologic. Însăşi partidele politice au refuzat uneori această catalogare, plasându-se la centrul eşichierului politic.

În concluzie, scena politică post-comunistă poloneză, în prima fază, a prezentat anumite caracteristici:

· o mare fragmentare;

· rupturi la nivel intern, datorate unor clivaje, mai ales în ceea ce priveşte politicile sociale;

· manifestarea unei mobilităţi şi fluidităţi la nivelul partidelor, ceea ce a dus la un raport instabil în parlament (mai ales, în legislatura 1991-1993). Acestea au impus ulterior semnarea unor pacte de loialitate în momentul înscrierii pe listele electorale. Fragilitatea coeziunii interne a partidelor, lipsa unei conduite politice clare, lipsa codificării comportamentului politic au afectat stabilitatea şi consolidarea politică a tranziţiei;

· la nivel politic, a avut loc evoluţia de la un radicalism ideologic iniţial, propriu mişcărilor frontiste (Solidaritatea) spre un pragmatism propriu exercitării puterii politice.

· ca-n orice sistem democratic, partidele politice din Polonia au constituit instrumente ale conflictului politic, dar şi ale integrării, fenomene considerate de politologi drept complementare.

Elementele centrale ale definirii politicii partidelor au fost valorile legate de proprietate, de raportul societate-economie, de articularea intereselor sociale cu cele naţionale.

Din această perspectivă, în perioada tranziţiei, forţele politice aflate la putere s-au manifestat dominant, ca elemente consensualiste, folosind metoda pactelor sociale care au constituit un mod de a contractualiza raporturile sociale.

Perioada de tranziţie a dus la o scădere a nivelului de trai pentru majoritatea populaţiei, impunând sacrificii considerabile, ceea ce a dus la apariţia şi dezvoltarea unor partide “tribunitare” conduse de personaje autoritare, demagogice (exemplu Partidul lui S. Tyminski) care se făceau purtătorii de cuvânt ai claselor sărace, nemulţumite, marcate de un radicalism ferm. Acest tip de radicalism prezent la nivelul opiniei publice poloneze a constituit un pericol real, prezent şi astăzi.

Ca şi înainte de 1989, sindicatele au fost un motor şi actor al reformelor democratice din Polonia. Folosind metoda negocierilor, acordurilor, a implicării politice, sindicatele au beneficiat de asistenţa unor experţi, specialişti în prelucrarea datelor, ca şi de lideri cu mare experienţă şi autoritate morală. Ele şi-au trimis propriii reprezentanţi în Parlament şi în consiliile locale sau în organizaţiile sociale care să le garanteze realizarea intereselor. 

Mişcarea sindicală a fost formată din 3 mari grupuri: Solidaritatea, Alianţa Naţională a Sindicatelor şi Alianţa tuturor sindicatelor din Polonia (OPZZ). Pe lângă acestea mai existau alte 200 sindicate independente.

În rândul acestei ample mişcări sindicale, a existat totdeauna o confruntare majoră între grupul Solidaritatea şi OPZZ, ceea ce a dus în final la ieşirea sindicatelor de pe scena politică. 

În ultimii doi ani, efectele pe termen lung ale reformei dure, au determinat schimbări în evoluţia ascendentă a societăţii poloneze.

În Polonia, de-a lungul acestor ani, ideea unui “viitor mai bun” a lăsat locul unor deziluzii şi nelinişti. Schimbările politice şi economice au evidenţiat caracterul sinuos, complex a ceea ce analiştii au numit “tranziţie”.

Recompunerea sistemului politic s-a făcut fie prin alternanţe la putere, fie prin guverne de coaliţie. Slaba structurare a partidelor şi neadecvarea programelor politice au fost compensate parţial de rolul guvernelor care au reuşit temporar să realizeze un minimum consens. Acest consens a fost însă urmat de crize politice grave care au determinat ascensiunea mişcărilor naţionaliste care pot să ameninţe procesul democratizării.

Polonia se află actualmente într-un moment de răscruce, în care este nevoie să facă bilanţul critic al acestei perioade complexe de tranziţie. 

 

3. O reformă economică dură

 

După 1989, timp de trei ani, a fost aplicat programul lui Leszek Balcerowicz, care a supus societatea poloneză unei terapii-şoc fără precedent şi care a dus la costuri sociale foarte ridicate.

Consecinţa a fost elaborarea unei “economii sociale de piaţă”, încă din 1992, dar şi o criză socială latentă, ulterior manifestă (38 greve, 47 acţiuni protestatare, etc.). Pentru a înţelege mai bine amploarea şi ritmul acestei reforme, vom prezenta câteva date semnificative.

Conform unui raport al OCDE, din 1992, între 1990 şi 1992 au avut loc 53 de privatizări mari şi mijlocii, 484 de întreprinderi s-au transformat în societăţi private şi 15 au intrat în procesul privatizării de masă. Peste 1500 de întreprinderi au schimbat forma de proprietate.

Decizia din 1997, de integrare a Poloniei în structurile euro-atlantice, a fost rezultatul aplicării unei reforme curajoase, radicale şi a unui sprijin extern semnificativ.

După primii ani de “terapie şoc”, impusă de aplicarea programului Balcerowicz, efectele pozitive au apărut şi au dus la o creştere economică constantă.

Guvernele de dreapta sau de stânga au realizat în mod continuu reformele, arătând capacitatea “comuniştilor reformaţi” de a se adapta noilor schimbări. Timp de 4 ani ei au continuat reforma şi în 1997, potrivit numeroaselor rapoarte ale agenţiilor de ratting, Polonia se afla într-o situaţie bună, atât din punctul de vedere al coerenţei politicilor macroeconomice, cât şi din perspectiva lichidităţilor în valută. Reforma instituţională a avut ca efect întărirea independenţei Băncii Naţionale, menţinând deficitul fiscal sub nivelul de 4% din PIB. În 1998, Polonia a obţinut din privatizare 2 miliarde de dolari, iar rezervele valutare erau de 27 miliarde dolari. În anul 1998, volumul investiţiilor străine directe atinsese valoarea de 10,1 miliarde dolari (conform Agenţiei Poloneze pentru Investiţii Străine), iar în total era de 30,65 miliarde dolari; 64% din capitalul străin investit era de origine europeană şi 19% proveneau din SUA; 70% din capitalul străin investit a fost plasat în industrie, în special în ramura electrotehnică, industria alimentară şi industria hârtiei.

Încă de la sfârşitul anului 1994, majoritatea unităţilor economice erau privatizate. În agricultură, ľ din suprafaţa agricolă aparţinea sectorului privat, restul fiind administrat de cooperative agricole de stat.

 

 

II. PROBLEME ACTUALE ALE INTEGRĂRII POLONIEI ÎN UNIUNEA EUROPEANĂ

 

1. O economie în zonă critică

 

După ani de creştere economică importantă, Polonia, prima economie din Europa Centrală şi de Est, a intrat într-o zonă critică, având în anul 2000, un deficit alarmant al balanţei de plăţi. Deşi principalii indicatori ai economiei poloneze păreau buni, s-a înregistrat această tendinţă, considerată de analişti periculoasă pe termen lung.

În anul 2000 şi alţi indicatori au intrat în zona critică: 13,9% şomaj – actualmente 16%; peste 10% rata inflaţiei; moneda poloneză pierdea teren, odată cu lăsarea liberă a zonei de fluctuaţie de către Banca Centrală a Poloniei. 

Problema economică cea mai acută era cea a deficitului bugetar: creşterea consumului intern, implicit a importurilor care nu era acoperit de exporturi şi de productivitate. Exporturile se îndreptau, în anul 2000, spre statele UE (70%) şi doar 10% spre Rusia, aşa cum declara Witold M. Orlowski, de la Centrul Independent de Studii Economice.

Din anul 2000, negocierile Poloniei cu Uniunea Europeană au intrat în impas din cauza dosarului agricol, în care s-a refuzat opţiunea “dublului-zero” ce prevedea desfiinţarea concomitentă a taxelor vamale şi a subvenţiilor la exporturile comunitare, atâta timp cât Polonia nu beneficia încă de ajutoare directe acordate de Uniunea Europeană.

În anul 2000, conform datelor Centrului Independent de Studii Economice, 25% dintre agricultori trăiau în sate sărace, iar din 2,1 milioane de ferme, doar jumătate reuşiseră să-şi vândă produsele pe piaţă.

Relaţia Poloniei cu investitorii străini a fost în ultima vreme afectată de dispute cu principalele companii occidentale prezente în această ţară. Până în prezent, în această ţară au fost investiţi aproximativ 50 miliarde dolari, majoritatea prin privatizări în sectoarele bancar şi energetic, în industrie şi telecomunicaţii.

Numai în anul 2000, 9 din cele 20 miliarde de dolari, proveniţi din investiţiile directe realizate în cele 10 state candidate la Uniunea Europeană, au fost atrase de Polonia.

Executivul polonez a revenit însă asupra unor angajamente anterioare, ceea ce a nemulţumit o serie de investitori străini. Încercarea de anulare în justiţie a actului de vânzare către grupul european “Eureko” a 30% din acţiunile societăţii politice de asigurări PZU a declanşat ample comentarii.

Cazuri similare au fost cele legate de fabrica de prelucrare a zahărului din Silezia, de societatea de telefonie mobilă “Elektrim”, de filiala poloneză a companiei producătoare de pneuri “Michelin”, de problemele legate de comercializarea mărcilor de votcă poloneze, etc.

Experţii arătau că multe probleme provin din suportul juridic al acordurilor, precum şi din punerea în practică a acestora.

 

2. O ascensiune a euroscepticismului

În august 2000, Institutul de Relaţii cu Publicul a realizat un sondaj de opinie care arăta că “Polonia o duce mult mai bine, dar polonezii nu simt acest lucru, cu toate acestea este cert că polonezii o duc mai bine decât cred ei că o duc” – cum declara Jacek Kuchaerczyk, directorul acestui institut.

Conform datelor acestui sondaj, 50% dintre polonezi credeau că Polonia o duce mult mai bine comparativ cu starea în care se afla acum 10 ani. 

Reformele masive de descentralizare, aplicate de guvernul Solidarităţii, în domeniul educaţiei, sănătăţii şi asistenţei sociale au generat însă nelinişte în rândul populaţiei. Siguranţa personală şi creşterea ratei criminalităţii constituiau de asemenea motive de nemulţumire.

Sondajul de opinie sublinia că perspectiva de integrare în UE era percepută de polonezi ca o diluare a identităţii etnice, pentru care s-au luptat secole întregi. Doar 8% din cei chestionaţi credeau că procesul de reformă este pe drumul cel bun şi neîncrederea se datora proceselor de corupţie şi birocraţie care au marcat procesul de reformă.

Cu toate acestea, liderii politici polonezi consideră că sarcina ţărilor central şi est europene de integrare în Uniunea Europeană are o importanţă istorică şi va deschide o eră nouă pentru aceste ţări şi pentru întregul continent. 

În acest amplu efort au fost antrenate guvernul, parlamentul, organizaţiile non-guvernamentale poloneze şi, mai ales, profunde schimbări de mentalitate. Se consideră că atitudinea polonezilor faţă de integrarea european are, în acest context, o semnificaţie deosebită. 

Conform cercetărilor, la început, sprijinul masiv al polonezilor pentru integrarea europeană se baza mai ales pe o interpretare simbolică a Europei, un teritoriu spiritual, evaziv, de care aceste ţări au fost rupte în mod brutal. Aşteptarea “întoarcerii spirituale” viza bunăstare şi stabilitate politică care nu au fost însă dobândite imediat. După 10 ani de eforturi, sprijinul polonezilor pentru integrarea europeană a scăzut sub 50%, iar actualmente este de 55%.

Conform datelor, cei ce sprijină integrarea sunt mai ales tinerii. Rezistenţa cea mai mare o manifestă fermierii şi grupurile cu venituri reduse, vârstnicii şi muncitorii necalificaţi. Sondajele arată că temerile sunt legate de consecinţele posibilelor vânzări de teren, proiect la care se opun 90% din fermieri. Creşterea opoziţiei în grupul de vârstă 40-50 ani se datorează conştientizării impactului pe care integrarea l-ar putea avea asupra statutului lor social şi asupra intereselor economice.

Toate aceste fenomene au impus o strategie de comunicare amplă şi eficientă care să susţină procesele economice şi politice cerute de integrare. Programele de informare ale guvernului polonez au vizat înţelegerea diferenţei dintre costul inevitabil al trecerii ţării la democraţie şi efectele socio-economice ale procesului de integrare. S-a impus explicarea faptului că, oricum, acest proces de reorganizare trebuia să aibă loc, iar integrarea în UE constituie calea cea mai rapidă şi eficientă.

În acest context, trebuia ca programele de comunicare să informeze şi să explice, să prezinte cazuri concrete de reuşite ale integrării. Era nevoie de un proiect coerent şi vast de prezentare promoţională – avertiza Bronislaw Geremek, afirmând că “atunci când oamenii au mai mult acces la informaţie, ei nu vor permite să fie păcăliţi”. Bilanţul costurilor şi beneficiilor apartenenţei la UE trebuie făcut cunoscut, pentru a lupta împotriva prejudecăţilor şi pentru a nu provoca conflicte. 

În perioada negocierilor de aderare, adăuga omul politic polonez, iluziile şi miturile se vor spulbera, odată cu începerea unei dezbateri concrete. O şansă de succes în această dezbatere oferă informaţia concretă combinată cu dialogul cu toate grupurile ale căror interese sunt afectate de aceste negocieri.

În acest vast proces de comunicare publică, o importanţă excepţională o are cooperarea cu organizaţiile non-guvernamentale care trebuie să se implice. Aceeaşi importanţă o au instituţiile de studii europene, din care peste 50 au fost înfiinţate în Polonia şi centrele locale şi regionale pentru informare europeană, din cadrul proiectului intitulat “Reţeaua electronică de iniţiative proeuropene”.

Până în prezent, această strategie de comunicare pare a fi în impas, dar ampla dezbatere lansată de UE asupra “Viitorului Europei” o poate relansa.

În luna octombrie a anului trecut, o delegaţie de experţi ai Unităţii Poloneze de Coordonare a procesului de negociere cu Uniunea Europeană, condusă de negociatorul şef al Poloniei în relaţia cu organismele comunitare, Jan Kulakowski - atrăgea atenţia asupra importanţei capitale pe care o are înţelegerea procesului de negociere de către statele candidate la aderare. Polonia a lansat chiar un program de conferinţe regionale pe tema “Să înţelegem procesul de negociere” la care erau invitate să participe autorităţi locale, profesori universitari, oameni de afaceri, reprezentanţi ai sindicatelor – şi în care să se realizeze un schimb de experienţă eficient.

Oficiul de Integrare Europeană, are, de asemenea, un program de informare a opiniei publice, a presei şi un program de cooperare cu parlamentul, programe susţinute de un buget special. Aceste programe sunt menite să contracareze fenomenul sociologic de tip “frica de nou”, pus în evidenţă de specialişti.

Cercetările au arătat că întârzierea procesului de aderare nu are efecte benefice şi că este nevoie să se înainteze relativ repede – sublinia negociatorul-şef polonez.

Dincolo de aceste probleme, aderarea Poloniei la UE în primul val – este scopul întregii politici de integrare şi se consideră că o extindere fără Polonia ar fi mai puţin semnificativă: “Când o ţară este mare, are dificultăţi mari şi trebuie să se facă eforturi proporţionale cu aceste dificultăţi” – arăta negociatorul-şef polonez.

În Europa există, cu siguranţă, un moment critic al integrării şi s-a înţeles că este nevoie de susţinerea occidentală care să alimenteze “deschiderea spre nou a ţărilor candidate, care nu vine de la sine” , aşa cum remarca politologul german Ralf Dahrendorf – specialist în problemele liberalismului şi mult timp director al prestigioasei London School of Economics. “Se poate imagina o situaţie în care oamenii nu mai caută deloc ceva nou şi se mulţumesc cu ceea ce este. De aceea cred că pentru o societate deschisă şi pentru libertate trebuie să fie căutate permanent noi orizonturi şi oameni care să fie încurajaţi să facă acest lucru. Altfel cădem în apatie şi provocăm prin aceasta apariţia acelui autoritarism de care ne temem atât” – avertiza politologul german.

 

3. Anul 2001 – an decisiv al integrării Poloniei în UE

 

La întâlnirea negociatorilor UE cu fiecare din ţările candidate – desfăşurată la Bruxelles (29-30 martie 2001) – s-a constatat că un grup de ţări s-a detaşat de ceilalţi candidaţi la aderare prin stadiul mai avansat al alinierii legislaţiilor lor la normele comunitare: Ungaria, Slovenia, Estonia şi Cipru.

Rămânea deschisă problema dacă Polonia, care are un statut important în centrul Europei, va face parte sau nu din primul eşalon al aderării.

Faţă de anul 1999, când numai 39% din populaţie sprijinea integrarea Poloniei în UE, în această perioadă, 55% dintre polonezi răspundeau afirmativ. Euroscepticismul ar putea fi mai extins în condiţiile în care un calendar ferm al negocierilor ar impune abordarea unor probleme dificile, cum ar fi agricultura.

“Ne aşteaptă cea mai dificilă parte” – afirma Jan Truszczynski, şeful Biroului de Integrare Europeană al preşedintelui polonez Aleksander Kwasniewski.

În timp ce Adunarea Naţională a adoptat rapid legislaţia armonizată, Polonia încheiase numai 17 capitole de aderare, iar Françoise Gaudenzi-Aubier, negociator şef pentru Comisia Europeană, a declarat că negocierile cu Polonia se află “într-un punct de cotitură critic”. 

Aceste avertismente au determinat Polonia să accepte un compromis şi să renunţe la unele perioade de tranziţie pe care le-a solicitat (în domeniul mediului înconjurător, politicii fiscale) şi să aducă amendamente la poziţia poloneză cu privire la energie, transport, legislaţia corporaţiilor şi concurenţa. De asemenea, în politica agricolă, s-ar putea ca Polonia să renunţe la cererea de finanţare directă de către UE.

O altă problemă importantă este sprijinul public în favoarea aderării care “înainte de aderare s-a redus în toate ţările europene” – cum observa Bogdan Goralcźyc – profesor la Centrul pentru Europa din cadrul Universităţii din Varşovia. Sprijinul actual de 55% este considerat ca insuficient de către specialistul polonez.

Oricum, ultimele evaluări arată probabilă aderarea Poloniei la UE la 1 ianuarie 2005, mai ales că urmează să se negocieze cele două capitole dificile: agricultura şi mediul.

Analiştii consideră că aderarea “în grabă” a Poloniei poate avea efecte destabilizatoare şi acest fapt constituie un subiect de reflecţie pentru Comisia Europeană. 

Problemele apărute în legătură cu negocierile de aderare la Uniunea Europeană, dificultăţile existente atât la nivelul Uniunii Europene, cât şi la nivelul ţărilor candidate, pun în evidenţă prezenţa şi efectele “motivaţiilor asimetrice”, existente uneori în cadrul procesului integrării europene.

Toate acestea constituie provocări majore ale actualei etape a extinderii Uniunii Europene.

 

 

II. SCHIMBĂRI PE SCENA POLITICĂ POLONEZĂ

 

1. O polarizare continuă a sistemului politic polonez

 

Sistemul politic polonez a fost caracterizat întotdeauna de o polarizare între mişcarea anticomunistă – condusă de “Solidaritatea” şi foştii comunişti, iar în prezent între cei ce susţin integrarea europeană a Poloniei şi cei ce se opun ei.

Până la actualele alegeri, toate partidele politice au manifestat un puternic consens în ceea ce priveşte integrarea euroatlantică a Poloniei, privatizarea şi reformele economice. Diferenţierea partidelor a apărut în legătură cu alegerea formelor pe care să le ia realizarea acestor reforme economice, sociale şi politice.

Cele două tabere politice aflate permanent în confruntare nu au fost însă omogene, iar din punct de vedere pragmatic, “este extrem de dificil de făcut distincţia dintre stânga şi dreapta” – aşa cum observau Georges Mink şi Jean-Charles Szurek, în cartea «Marea schimbare».

De-a lungul perioadei de tranziţie, au fost prezente permanent tendinţele de fragmentare politică, ca şi cele de realizare ale unor largi coaliţii politice.

Analizând istoria vieţii politice poloneze, după 1989, observăm că alegerile din 27 octombrie 1991 au dus la intrarea în Parlament a 29 de partide, făcând imposibilă constituirea unei majorităţi omogene. Acest lucru a dus la o fragmentare a puterii legislative, ceea ce a determinat o desincronizare permanentă cu puterea executivă. Această caracteristică s-a menţinut şi în ultima guvernare.

La acestea s-au adăugat conflictele din rândul Solidarităţii (dintre Lech Walesa şi Tadeusz Mazowiecki) în jurul unor probleme specifice societăţii poloneze: raportul biserică-stat, problema avortului, problema cenzurii în numele valorilor creştine, etc. Toate aceste carenţe s-au reactivat în guvernarea actuală.

Aceste rupturi au pregătit terenul afirmării forţelor social-democratice – o reîntoarcere a ex-comunităţilor, considerată spectaculoasă de mulţi analişti politici.

Polonia a ilustrat un paradox al post-comunismului: divizarea politică a vechii opoziţii anticomuniste a dus la o slabă susţinere legislativă a guvernelor de dreapta şi a făcut loc ex-comuniştilor care au dobândit forţa electorală de a câştiga. În prezent, această istorie s-a repetat aproape identic.

 

2. Aspecte ale dinamicii partidelor politice poloneze

 

Analizând spectrul politic de dreapta, putem observa schimbări importante care vor influenţa în viitor raportul de forţe pe scena politică poloneză. 

Acţiunea Electorală Solidaritatea (AWS) a reunit, în 1997, 36 de partide şi formaţiuni de o mare diversitate: liberale, naţionaliste, conservatoare sau catolice. Această grupare politică s-a definit ca o formaţiune democrat-creştină care avea drept scop aplicarea principiilor creştine în educaţie, economie şi viaţa publică. Ea a pus în centrul programelor electorale valorile proprietăţii, descentralizarea administraţiei, politicile sociale, dar şi accente naţionaliste.

Ca formaţiune de centru-dreapta, ea a obţinut la alegerile trecute 33,83% din voturi şi a desemnat la funcţia de premier pe profesorul Jerzy Buzek. În urma alegerilor prezidenţiale din octombrie 2000, guvernul de centru-dreapta a fost obligat să coabiteze cu un preşedinte social-democrat. Formaţiunile de centru-dreapta au asigurat continuitatea reformelor, chiar accentuarea lor, creând însă mari dificultăţi sociale şi politice, datorită modului în care le-au aplicat pe plan economic şi social.

Mişcarea liberală, reprezentată de “Uniunea Libertăţii” (UW), Partidul Ţărănesc, “Mişcarea pentru Reconstrucţia Poloniei (ROP), a cuprins intelectuali şi oameni politici de marcă (trei foşti premieri). Liderul Uniunii liberale este Bronislaw Geremek. Leszek Balcerowicz, cel care a conceput programul dur de reforme, aplicat în anii ’90, şi autorul, în prezent, a numeroase propuneri pentru un ritm de creştere economică mult mai mare, care ar presupune ridicarea monopolului de stat, a barierelor birocratice din economie, încheierea privatizării s-a retras la conducerea Băncii Naţionale. Iniţial, Mişcarea liberală s-a alăturat Acţiunii Electorale Solidaritatea şi au format un guvern de coaliţie. Ulterior, Uniunea Libertăţii s-a retras din coaliţie.

Un element cu consecinţe deosebite a fost ascensiunea independentului Andrzej Olechowski, om de afaceri, clasat pe locul 2 la alegerile prezidenţiale din anul 2000. Acesta a încercat să readucă sub Platforma Civică (PO), toate forţele de centru-dreapta care au schimbat semnificativ peisajul politic polonez.

Platforma Civică (PO), înfiinţată la începutul anului de Andrzej Olechowski, este de orientare dreapta liberală şi îmbină cu abilitate liberalismul economic şi conservatorismul social.

Această coaliţie a lovit în principal în Uniunea pentru Libertate (UW), ai căror membri s-au îndreptat spre ea. Analiştii aseamănă această ascensiune cu cea a lui Silvio Berlusconi, numind-o ironic “mitologie politică”, fabricată ca o “supă instant”.

Cu 5 luni înainte de desfăşurarea alegerilor legislative, sindicatul Solidaritatea şi-a anunţat intenţia de a părăsi scena politică pentru a se concentra exclusiv asupra activităţii sindicale.

Această retragere a accentuat procesul de disoluţie a vechii drepte poloneze, aflate, conform analistului politic polonez Rafael Ziemkiewicz, într-o stare de dezmembrare şi dispută permanentă.

În opinia şefului filialei Varşovia, Jacek Gasiorowski, sindicatul nu poate accepta să fie acuzat pentru acţiunile guvernului AWS-Solidaritatea şi pentru creşterea şomajului care în prezent este de 16%. Se pot observa schimbări semnificative a forţelor politice de dreapta şi deplasarea lor spre radicalism.

Încă din 1990, extrema dreaptă naţionalistă poloneză a manifestat rezistenţă faţă de intrarea masivă a capitalului străin în Polonia care ar duce, după opinia ei, la sărăcirea producătorilor polonezi. Ea demasca efectele negative ale acestor schimbări asupra tineretului şi proprietăţii fără de care o naţiune nu se poate manifesta liber, plenar. Naţionaliştii polonezi au pus în discuţie acordarea dublei cetăţenii străinilor, ceea ce le permitea să poată fi aleşi, să poată alege. În acelaşi timp, ei s-au opus ideii unei Europe unite supranaţionale, care ar ameninţa identitatea naţională a Poloniei. În cadrul acestei orientări politice se distinge Mişcarea pentru Reconstrucţia Poloniei (ROP), care este o grupare radicată de dreapta, cu vederi naţionaliste. Liderul ei este Jan Olszewski.

Pe scena politică poloneză şi-au făcut apariţia şi alte două partide radicale de dreapta, şi anume: Partidul pentru Dreptate şi Justiţie – condus de fostul ministru de justiţie Leca Kaczynski, şi Liga Familiilor Poloneze, un partid catolic ultranaţionalist.

Liga Familiilor Poloneze a desfăşurat o amplă campanie mediatică antieuropeană, mai ales prin Radio Maryja.

Mişcarea Samoobrona (Autoapărarea) este condusă de Andrzej Lepper, celebru pentru blocarea drumurilor de către ţărani, ca urmare a schimbărilor impuse de UE în politica agricolă. Mişcarea a beneficiat, în actuala campanie electorală, de specialişti în crearea imaginii, ceea ce a determinat o creştere importantă a electoratului său, în termen foarte scurt.

Această mişcare cuprinde şi pe fostul activist al “Solidarităţii”, Marian Jurczyk, care se opune vehement vânzării proprietăţilor de stat şi atingerii intereselor naţionale ale Poloniei.

Partidul Ţărănesc (PSL) – este un partid înfiinţat înainte de 1989 şi este condus de Waldemar Pawlak. Participant la guvernare, timp de 4 ani, el a scăzut în popularitate. În acţiunea sa politică, Partidul Ţărănesc s-a bazat pe tradiţie, pe religia catolică şi a navigat de-a lungul timpului între socialişti şi “Solidaritatea”, fiind considerat un partid de centru-stânga.

Referitor la partidele considerate de stânga, putem observa continua lor modernizare şi adaptare la exigenţele noului context social-politic intern şi internaţional.

Alianţa Stângii Democrate (SLD) – a fost creată în 1991 şi a fost formată din 28 partide. Ea a câştigat alegerile în 1993 şi a condus timp de 4 ani Polonia, demonstrând capacitatea de adaptare a stângii la exigenţele politicii de piaţă, la cerinţele integrării europene.

Guvernarea social-democrată anterioară a reuşit să aducă Polonia în situaţia admiterii în NATO şi UE, datorită performanţelor deosebite obţinute (stabilitatea monetară, stoparea inflaţiei, creşterea economică de 6-7 procente, anual).

La alegerile prezidenţiale din 1995 şi 2000, succesul lui Alexander Kwasniewsi a demonstrat că partidul său este un partid social-democrat modern, considerat de analiştii polonezi “mai la dreapta Solidarităţii”. În actualele alegeri, Alianţa Social-Democrată (SLD) a participat alături de Uniunea Muncii – de orientare socialistă.

Susţinut de popularitatea preşedintelui Kwasniewski, căruia i-a succedat în fruntea SLD, imitându-i imaginea “dezideologizată”, Leszek Miller a revenit pe scena politică. El a apărut în campania electorală ca un gospodar dinamic care promite seriozitate şi normalitate, lucruri necesare unei ţări aflate în plină schimbare.

Alianţa Stângii Democratice şi-a axat campania electorală pe apărarea celor defavorizaţi, a promis o politică mai intervenţionistă, dar marja sa de manevră va fi limitată de criza economică şi exigenţele integrării europene.

În această situaţie complexă va fi nevoie de o mare abilitate politică, pe care Leszek Miller pare că o deţine. De altfel, Adam Michnik, prestigiosul analist politic, l-a calificat ironic “un gangster cinstit şi capabil”, înconjurat de o echipă de tehnicieni competenţi.

Actualul premier desemnat, Leszek Miller, un electrician format politic în rândurile Partidului Comunist al fostului regim, a făcut parte din delegaţia care a negociat cu Solidaritatea, în 1989.

Actualmente, el are o puternică orientare pro-occidentală şi este adeptul economiei de piaţă, pledând în favoarea integrării Poloniei în Uniunea Europeană.

Înainte de alegeri, preşedintele Kwasniewski a cerut polonezilor să sprijine “o majoritate solidă şi stabilă”, aceasta fiind oferta electorală a coaliţiei de stânga. Ex-comuniştii polonezi s-au prezentat în alegeri ca nişte social-democraţi, în stil laburist şi asemănători celor din Germania.

Specialiştii au apreciat însă campania electorală drept neinteresantă şi plictisitoare, datorită faptului că rezultatele alegerilor erau previzibile, încă de la alegerile prezidenţiale din octombrie 2000, iar bugetul campaniei electorale a fost redus.

Un alt factor important de care a depins campania electorală a fost evitarea dezbaterii unor probleme de fond – cum ar fi integrarea Poloniei în Uniunea Europeană, întrucât multe partide semnaseră un acord în acest sens.

De asemenea, ultimele evenimente internaţionale au atras atenţia electoratului, în timpul alegerilor, ceea ce a marcat puternic săptămânile dinaintea alegerilor.

 

3. Alegerile prezidenţiale – un test pentru alegerile legislative

 

Alegerile prezidenţiale desfăşurate la 8 octombrie 2000 au dus la realegerea ex-comunistului Alexander Kwasniewski în funcţia de preşedinte al Poloniei – ceea ce a confirmat, potrivit analiştilor politici, dezinteresul ideologic al electoratului care îi acceptă pe foştii comunişti în noua configuraţie politică poloneză. 

Aşa cum au subliniat politologii, liderul social-democraţilor polonezi, a reprezentat pentru electorat pacea şi previzibilitatea, capacitatea de a negocia, de a face compromis în numele consensului naţional.

Victoria totală a lui Alexander Kwasniewski în faţa lui Marian Krzaklewski, reprezentantul mişcării “Solidaritatea”, a depăşit scandalul declanşat de vizita în regiunea Kaliski, în care preşedintele ar fi ironizat gesturile Papei Ioan Paul al II-lea. Opinia publică a dezaprobat mai degrabă metodele contracandidatului său care a făcut aceste dezvăluiri.

Victoria zdrobitoare a preşedintelui în exerciţiu al Poloniei, Alexander Kwasniewski, a scos la iveală slăbiciunile dreptei poloneze.

Liderul Acţiunii Electorale Solidaritatea, Marian Krzaklewski, a obţinut doar 15%, iar omul de afaceri, de orientare de centru, Andrzej Olechowski a ieşit pe locul doi, cu 17% din voturi, în timp ce Lech Walesa a obţinut doar 1%.

Analiştii politici au explicat eşecul dreptei, prin disputele interne şi au arătat că acesta ar fi semnul dezintegrării Acţiunii Electorale Solidaritatea, pe care Krzaklewsi a unit-o în 1997. “Acum trei ani, Krzaklewski, era considerat soluţia problemelor dreptei. Acum a devenit o problemă a dreptei” – afirma sociologul şi comentatorul politic Andrzej Rychard.

Spre deosebire de preşedinţia lui Lech Walesa, marcată de manevre şi dispute, cea a lui Kwasniewski s-a caracterizat prin toleranţă şi calm politic, o diplomaţie remarcabilă prin care a reuşit integrarea Poloniei în NATO, în 1999.

Leszek Miller, preşedintele Alianţei Stângii Democratice (SLD), arăta că această victorie în alegeri este dovada că polonezii susţin stilul politic al social-democratului Kwasnievski, care “pune accentul pe ce avem în comun, nu pe ce ne desparte”.

Semnificativ este faptul că la 4 zile de la alegeri, preşedintele “ex-comunist”, a reunit la conducerea Băncii Naţionale economişti importanţi, inclusiv pe L. Balcerowicz. Toate acestea dovedesc încă o dată orientarea prooccidentală, solidă a preşedintelui polonez.

Pentru viitorul mandat, preşedintele polonez şi-a propus ca principale obiective: aderarea Poloniei la UE, ameliorarea relaţiilor cu statele vecine, menţinerea creşterii economice şi soluţionarea unor probleme sociale, ca sărăcia. Într-un interviu acordat imediat după alegeri, preşedintele Kwasniewski a arătat că este conştient că această perioadă a fost şi este unică în istoria Poloniei, că Polonia este o ţară tânără, favorabilă integrării în Europa.

Cert este că victoria lui Aleksander Kwasniewski în alegerile prezidenţiale din octombrie 2000, a pregătit succesul social-democraţilor în alegerile legislative şi a asigurat poziţia lor dominantă în legislativ.

 

II. ALEGERILE LEGISLATIVE DIN 2001 – MOMENT DE COTITURĂ AL EVOLUŢIEI SOCIETĂŢII POLONEZE

1. Contextul social-politic al alegerilor

 

După alegerile din 21 septembrie 1997, guvernul de centru-dreapta, a fost o coaliţie între partidele Acţiunea Electorală a Solidarităţii (AWS) şi Uniunea pentru Libertate (UW).

Polonia s-a aflat mereu, de-a lungul tranziţiei, în faţa a două variante de guvernare: o majoritate fragilă ori o coabitare încordată.

Ultima guvernare a fost o coabitare dificilă, marcată de rupturi între liberali şi conservatori – semn că Polonia îşi redesena greu scena politică, din cauza întoarcerii permanente spre trecut.

În aceste condiţii, mai ales în urma înfrângerii în alegeri, stânga a făcut front comun în spatele moderniştilor şi a profitat de faptul că guvernul minoritar a dispus de o marjă de manevră mai îngustă.

Aceasta, cu atât mai mult cu cât, în vara anului 2000, în preajma alegerilor prezidenţiale, acuzaţiile de colaborare cu poliţia politică l-au vizat chiar pe Lech Walesa. Imediat, acuzaţiile s-au întors şi asupra lui Aleksander Kwasniewski, dar fără rezultat.

Istoricul J.F. Brown afirma, în 1992, în cartea sa “Tranziţii”, că “nicăieri recunoaşterea colaborării cu poliţia politică nu a fost făcută cu atâta cruzime şi într-un mod atât de părtinitor ca în Polonia”.

Reunirea unor formaţiuni mici de dreapta, în cadrul Alianţei electorale a Solidarităţii (AWS) care a avut succes în alegerile din 1997 s-a dovedit riscantă pentru guvernare şi pentru alegerile din 2001. Ea a cuprins partide cu programe confuze şi lideri politici ineficienţi, uniţi doar de atitudinea anticomunistă care nu conţinea nici un element constructiv, coaliţia fiind considerată “pur şi simplu imposibilă”. Consecinţa a fost “ideologizarea” statului, a legii şi economiei – arată analistul polonez, ceea ce în toate ţările a condus la eşec.

Mai mult decât atât, această tendinţă a făcut dificilă asimilarea criticilor venite din partea societăţii civile poloneze. Toate aceste neajunsuri au determinat retragerea liberalilor din coaliţie. 

Aşa cum afirmă analiştii politici, problema “Solidarităţii” s-a aflat în interiorul ei, în rupturile şi certurile numeroase, care au spulberat unitatea iniţială. 

Încă din 1997, după formarea guvernului, au apărut tensiuni, Solidaritatea fiind acuzată de parteneri de comportament autocratic.

La 28 mai 2000, Uniunea Libertăţii a părăsit din această cauză coaliţia, declanşând o criză politică accentuată. S-a guvernat în continuare cu un cabinet minoritar, în scopul de a asigura imaginea unei Polonii cu stabilitate economică şi politică, necesară pregătirii ţării pentru integrarea europeană.

Politica socială a guvernului a fost caracterizată de luarea unor măsuri nepopulare în domeniul asigurărilor sociale, educaţiei, pensiilor. În august 1999, sondajele de opinie arătau reacţia critică a populaţiei care respingea masiv aceste reforme. Numeroase greve au avut loc în 1998, 1999 şi au antrenat cadrele medicale, minerii, fermierii.

În domeniul politicii externe, momentul remarcabil a fost intrarea Poloniei în NATO, în martie 1999, împreună cu Cehia şi Ungaria. A scăzut însă susţinerea populară a procesului de integrare a Poloniei în UE, ca urmare a politicii derutante a guvernului în domenii sensibile ca asigurările sociale, învăţământ şi agricultură.

La a 20-a aniversare a Solidarităţii, Lech Walesa a afirmat că sindicatul trebuie să redevină sindicat, iar politica să o facă politicienii, fiecare afirmându-şi propriul său rol.

Căderea “Solidarităţii” are însă şi alte cauze decât implicarea în politică. Politologul polonez Ernst Skalski scria că s-a încheiat pentru totdeauna o perioadă istorică. De acum nu mai contează meritele trecutului şi s-a închis poarta trecutului, afirma politologul. “De acum, politicienii sunt judecaţi pentru ceea ce reprezintă ei azi, nu pentru ceea ce au fost ieri: “Walesa este o icoană, dar icoanele nu fac politică, iar dacă o fac şi greşesc, atunci milioanele de voturi se îndepărtează”.

Ultimele mişcări de pe scena politică poloneză vor duce, în timp, la schimbări ale confruntării politice, la schimbări semnificative ale configuraţiei politice.

2. Un sistem electoral flexibil

 

Polonia este o republică parlamentară, cu un parlament bicameral, ales prin vot universal, egal, direct şi secret.

Actualele alegeri parlamentare au avut drept scop ocuparea celor 460 locuri ale Seimului şi cele 100 ale Senatului. Conform Legii electorale poloneze, modificată încă din 1991, pentru a ajunge în Adunarea Naţională, un partid trebuie să obţină 5% din voturi, iar o coaliţie 8% din voturi.

Constituţia poloneză, adoptată la 2 aprilie 1997, a fost aprobată de electoratul polonez în urma referendumului din 25 mai 1997 (52,71% pentru; 48,89% împotrivă).

Conform legii referitoare la reforma administrativă, adoptată la 27 iulie 1998, noua împărţire administrativă a ţării cuprinde 16 mari voievodate, în loc de peste 40, cum era anterior.

În urma problemelor apărute în timpul alegerilor prezidenţiale din octombrie 2000, a fost supus parlamentului un amendament la Legea electorală ce prevede interzicerea pe viitor a finanţării campaniilor prezidenţiale de către persoane juridice. Se prevede că doar persoanele fizice pot fi abilitate să finanţeze aceste campanii, fără a limita însă contribuţia acestora (până atunci contribuţia era limitată la 10.000 zloţi – 2.800 euro).

 

3. Rezultatele alegerilor

 

În urma rezultatelor alegerilor din 23 septembrie 2001, repartizarea mandatelor de deputaţi pentru principalele formaţiuni politice se prezintă astfel:

	1.
	Coaliţia de stânga Alianţa Stângii Democratice – Uniunea Muncii SLD-UP
	41,04%
	216 locuri

	2.
	Platforma Civică (PO) 

(formaţiune liberală pro-europeană)
	12,68%
	65 locuri

	3. 
	Partidul ţărănesc radical

Samoobrona/Autoapărarea/
	10,2%
	53 locuri

	4. 
	Partidul Dreptăţii şi Justiţiei

(radical de dreapta)
	9,5%
	44 locuri

	5.
	Partidul Ţărănesc Polonez (PSL)

(centru-stânga)
	8,98%
	42 locuri

	6.
	Liga Familiilor Poloneze

(catolică, ultranaţionalistă)
	7,87%
	38 locuri


După cum se poate observa, harta politică poloneză a înregistrat o schimbare semnificativă: Alianţa Stângii Democratice şi Uniunea Muncii au obţinut majoritatea cu 41,04% din voturi, ceea ce permite coaliţiei de stânga să aibă o amplă marjă de manevră pentru a întreprinde reformele necesare.

Acţiunea Electorală Solidaritatea – dreapta coaliţiei, Uniunea Libertăţii – liberală, au părăsit parlamentul, după ce s-au aflat la guvernare, obţinând doar 5,6% şi respectiv 3,0%.

Semnificativă este ascensiunea Platformei Civice – de orientare liberală, formată în urmă cu un an, ca şi cea a Partidului ţărănesc radical Samoobrona, care a urcat în sondaje cu 5% faţă de alegerile anterioare, în timp ce Partidul Ţărănesc tradiţional s-a plasat pe locul 5.

Demnă de remarcat este şi ascensiunea Ligii Familiilor Poloneze – mişcare catolică ultranaţionalistă.

 

4. Semnificaţia politică a rezultatelor alegerilor

Victorie a unei social-democraţii moderne

Polonezii au optat în actualele alegeri pentru o schimbare majoră în viaţa politică, permiţând o victorie categorică a forţelor de stânga, fost comuniste. După aflarea rezultatelor alegerilor, liderul Alianţei Stângii Democratice (SLD), Leszek Miller, şi-a exprimat satisfacţia faţă de “un asemenea succes”. Este pentru prima dată, a afirmat el, când formaţiunea sa câştigă atâtea voturi, deşi a mai fost la putere între anii 1993-1997. Leszek Miller a cerut tuturor formaţiunilor politice să colaboreze pentru scoaterea ţării din criză.

Preşedintele Aleksander Kwasniewski, legat puternic de SLD, a încredinţat deja lui Leszek Miller misiunea de alcătuire a executivului.

La 12 ani de la căderea comunismului în Polonia, echilibrul de forţe politice s-a schimbat radical. Stânga a revenit triumfal la putere, în timp ce alianţa Solidaritatea, cu profunde rezonanţe în istoria recentă a polonezilor, a pierdut orice reprezentare. Aceasta arată că electoratul polonez şi-a pierdut interesul pentru dispute de ordin ideologic, devenind mult mai pragmatic, apreciază analiştii, care subliniază, totodată, că “schimbarea la faţă” a foştilor comunişti, a devenit mai evidentă, unii considerându-i mai la dreapta decât Solidaritatea. Atât Alianţa Stângii Democratice, cât şi Uniunea Muncii, sunt pro-europene şi au un program politic mai mult liberal decât socialist.

Chiar în campania electorală, ei au declarat că pentru a respecta calendarul aderării, va trebui să fie mai liberali decât fostul guvern de dreapta.

O reconfigurare a dreptei poloneze

Recentele alegeri parlamentare au clarificat scena politică poloneză. Alianţa Stângii Democratice (SLD) obţinând majoritatea, a spulberat din viaţa politică Acţiunea Electorală a Solidarităţii (AWS).

Aceste rezultate au sancţionat faptul că guvernul de dreapta al lui Jerzy Buzek nu a reuşit să ducă la bun sfârşit patru mari reforme: sănătate, educaţie, pensii şi administraţie. Noul sistem de pensii funcţionează mai rău, accesul la asistenţa medicală s-a complicat şi s-a deteriorat calitatea serviciilor medicale. În acelaşi timp, reforma din învăţământ a nemulţumit profesorii. De asemenea, această guvernare a fost puternic marcată de mari scandaluri de corupţie şi nenumărate certuri care au influenţat negativ guvernarea ţării.

Pentru forţele politice de dreapta care au condus Polonia până la alegeri “rezultatele sunt dramatice”, aşa cum a declarat fostul premier Jerzy Buzek. Mişcarea “Solidaritatea”, la început sindicală, apoi politică, care a readus democraţia în Polonia după 1989, a fost eliminată de la putere tot de un sistem democratic. “Ceea ce ne-a costat cel mai mult sunt disputele interne, o boală care roade dreapta poloneză” – a spus Jerzy Brezek. “Noi am făcut greşeli în aplicarea reformelor” – a mai recunoscut el, afirmând că a lăsat în urmă probleme politice şi dificultăţi pentru noua guvernare.

Semnificativă este ascensiunea forţelor radicale de dreapta, naţionaliste, care vor juca un rol deosebit în această perioadă a negocierilor cu UE. Rezultatele alegerilor arată că aproape un sfert din locurile din Parlament au fost obţinute de formaţiuni care se opun aderării Poloniei la UE.

Nevoia accelerării negocierilor Poloniei în UE

Conform părerii analiştilor, coaliţia de stânga are o majoritate care i-ar putea asigura suficientă marjă de manevră pentru a accepta compromisuri nepopulare pe parcursul ultimei runde de negocieri cu Uniunea Europeană care va avea loc anul viitor.

Vechiul guvern nu a cedat în problema vânzării de terenuri către străini şi a accesului imediat al forţei sale de muncă pe pieţele UE, după aderare.

Premierul desemnat, Leszek Miller, a declarat că partidul său este pregătit să ia decizii dificile. Menţionăm însă că rezultatele alegerilor arată o pondere semnificativă a formaţiunilor care se opun aderării Poloniei la UE.

Această puternică rezistenţă la integrare, va constitui o dificultate majoră în faţa noului guvern – care va trebui să realizeze un echilibru între presiunile politice şi sociale interne şi cele legate de integrarea europeană.

Uniunea Europeană, la rândul ei, nu va putea face prea multe concesii, înaintea alegerilor din Franţa şi Germania.

Deşi Parlamentul polonez a adaptat aproape complet legislaţia naţională la acquis-ul comunitar, aşa cum a anunţat fostul ministru al integrării, pare dificilă demararea procedurilor de punere efectivă în aplicare a legislaţiei europene (mai ales în domeniul agricol şi al mediului).

 

5. Decizii majore pentru noul guvern polonez

 

În actualele condiţii, Polonia are nevoie de un guvern puternic, stabil, deoarece problemele cele mai importante pentru viitoarele generaţii poloneze vor face obiectul deciziilor politice, în următorii doi sau trei ani.

Pe lângă redresarea economiei poloneze, guvernul social-democrat va avea de rezolvat dosarul aderării Poloniei la Uniunea Europeană.

Noul Parlament se va reuni la 19 octombrie, dar până atunci componenţa noului guvern trebuie stabilită. 

Anticipând victoria electorală, liderii coaliţiei de stânga stabiliseră deja componenţa viitorului guvern, aşa că perioada de tranziţie între cele două guvernări va fi extrem de scurtă.

Noul cabinet polonez are dificila misiune de a accelera negocierile de aderare la UE, să redreseze economia şi să reducă rata şomajului.

De la noul guvern, polonezii aşteaptă o redresare a situaţiei, pe toate planurile. Analiştii însă avertizează că noii guvernanţi se confruntă cu urgenţa unor decizii extrem de nepopulare pentru redresarea crizei financiare şi deblocarea negocierilor cu UE. Practic, în ultimele luni, Comisia Europeană blocase negocierile cu Polonia în probleme-cheie.

Se aşteaptă ca Polonia să facă numeroase concesii în legătură cu problema agricolă şi accesul forţei de muncă pe piaţa europeană şi la vânzarea terenurilor pentru străini.

Noua conjunctură după atentatele din 11 septembrie din SUA ar putea determina o recesiune care va spori şi mai mult dificultăţile economice ale Poloniei. Noul guvern va trebui să elaboreze un program economic drastic, vizând reducerea deficitului public de la 11% din PIB la sub 5% - şi aşa insuficient pentru aderarea ţării la UE (nivelul admis fiind de 3%).

